Man vasgetrek ná Kameeldrift-aanvalWayne Farrell word gesoek vir moord en poging tot moord (Foto: Mike Bolhuis) Die man wat glo saam met ’n vrou ŉ 47-jarige inwoner van Kameeldrift-Wes in Pretoria op sy kleinhoewe aangerand het, is vasgetrek. Die man word sedert Februarie gesoek. Kapt. Bonginkosi Msimango, polisiewoordvoerder, het aan Maroela Media bevestig dat Wayne Farrell Woensdag in Garsfontein, Pretoria, vir moord in hegtenis geneem is. Bianca Burger, die skakelbeampte van die Groenlig-gemeenskapsprojek in Kameeldrift-Wes, sê dié suksesvolle inhegtenisneming is deur die ondersoekbeampte, kapt. Martin Smit van die Hercules-speurtak, gelei. Sy vertel kapt. Smit het ook daarin geslaag om die gesteelde voertuig en televisie wat gebuit is, terug te vind en daarop beslag te lê. Die vrou is verlede maand al in hegtenis geneem en haar borgtogaansoek is twee weke gelede van die hand gewys. Sy bly tans in aanhouding en haar naam is nog nie aan die media bekend nie. Maroela Media het vroeër berig die inwoner het die paartjie en hul hond op 11 Februarie uit die “goedheid van sy hart” by hom ingeneem. Hulle het hom glo die volgende Donderdag (17 Februarie) erg aangerand, vasgebind en vir die dood agtergelaat. Hulle het daarna met verskeie gesteelde items gevlug. ŉ Familielid het eers twee dae later op hom afgekom. Hy was toe reeds erg gedehidreer. Die inwoner se een werker is ook na bewering vermoor. Farrell sal na verwagting Donderdag in die landdroshof in Pretoria op aanklag van moord verskyn.